2.3

Az útmutató a következő kedvezményezett testületeket mutatja be, nagymértékben leegyszerűsítve: 2.3.1 Az IFRS Alapítvány (International Financial Reporting Standards Foundation), az IASCF (International Accounting Standards Committee Foudation) utódszervezete, az a testület, amely globális szinten az IFRIC-kel együtt összeállítja a számviteli standardokat a tőzsdén jegyzett uniós vállalatok pénzügyi beszámolóinak elkészítéséhez. Ezek a standardok bekerültek az uniós joganyagba. Az IFRS alapítványtól függnek a technikai szinten aktív testületek, például az IASB (Nemzetközi Számviteli Standard Testület) és a Nemzetközi Pénzügyi Beszámolási Értelmezési Bizottság. Az irányítást egy sor olyan szerv biztosítja, amelynek funkcióit nem könnyű megállapítani: a Tanácson (Board) kívül létezik egy ellenőrző testület, egy Standard Tanácsadó Testület és egy a szabályszerű eljárások felügyeletét ellátó bizottság. 2.3.1.1 Az Európai Bizottság elismeri, hogy az IFRS Alapítvány globális szintű standardalkotóként elsődleges szerepet tölt be, és azt javasolja, hogy folytassák a már az IASCF Alapítványnak biztosított támogatás folytatását egy stabil társfinanszírozási rendszer keretében. Egyes tagállamok már részt vesznek a programban, az EU a maga részéről 2011-ben a költségek 17 %-át fedezte. 2.3.2 Az EFRAG (Európai Pénzügyi Beszámolási Tanácsadó Csoport) az Európai Bizottság technikai tanácsadója pénzügyi beszámolási kérdésekben. Ennek a 2001-ben létrejött magánszervezetnek az irányítását kezdetben a különféle résztvevők – köztük az Európai Bizottság – pénzügyi hozzájárulásának arányában állapították meg. 2008-ban megváltozott az irányítási struktúra annak érdekében, hogy jobban kifejezésre jusson az a közpolitikai szerep, amelyre az EFRAG időközben szert tett mint a számvitelre vonatkozó egységes európai álláspont kialakításának platformja. Míg a képviselet és szavazati jogok továbbra is az irányító testületeket, így a közgyűlést és a felügyelőbizottságot illetik meg, az irányítás javult a tervezéssel és erőforrásokkal foglalkozó bizottságnak, különösen pedig egy megerősített, 17 főből álló felügyelőbizottságnak köszönhetően, amelyben az érdekelt felek képviseltetik magukat: a pénzügyi beszámolók összeállítói és felhasználói, pénzügyi szervek, valamint négy közszolgálati háttérrel rendelkező, az Európai Bizottság által kinevezett szakértő. 2.3.2.1 Az Európai Bizottság szerint az EFRAG-nak stabil, hosszú távú finanszírozásra van szüksége ahhoz, hogy továbbra is hiteles és független legyen. Több nagy tagállam közvetlenül részt vesz támogatásában. A kisebb tagállamok nevében az Európai Bizottság társfinanszírozza az EFRAG-ot. 2.3.3 A Közérdekű Felügyeleti Tanács (Public Interest Oversight Board – PIOB) egy spanyol nonprofit alapítvány, amelyet Madridban hoztak létre. Magánjogi formája ellenére befolyásos, jelentős súlyú testületről van szó, amely garantálja a Könyvvizsgálók Nemzetközi Szövetsége (IFAC) – egy számviteli szakembereket és könyvvizsgálókat képviselő nemzetközi magánszervezet – által megállapított nemzetközi könyvvizsgálati standardokra vonatkozó szabályszerű eljárások, valamint e standardok felügyeletének és átláthatóságának tiszteletben tartását. A fő partnerek a Megfigyelőcsoport és maga az IFAC. A Megfigyelőcsoport a legmagasabb szintű nemzetközi szabályozókat és a nemzetközi intézményeket képviseli (1). A PIOB-ot tíz tag irányítja, akik közül kettőt az Európai Bizottság nevez ki. 2.3.3.1 A 2009-es döntés olyan finanszírozást biztosított a PIOB számára, mely 2011-ben elérte a támogatható költségek 22 %-át. Az Európai Bizottság szorosan együttműködik ezzel a szervezettel, még személyzete képzéséhez is hozzájárult az EU költségvetésével kapcsolatban. Úgy tűnik azonban, hogy a finanszírozói hálózat szerkezetét felül kell vizsgálni: az Európai Bizottságon kívül csak az IFAC járul hozzá a maga 78 %-ával a fennmaradó kiadások fedezéséhez. Az Európai Bizottság továbbra is sokat tesz a finanszírozás diverzifikálásáért annak érdekében, hogy megerősítse a PIOB függetlenségét az IFAC-kal szemben: a több nemzetközi intézmény által 2013-ra ígért hozzájárulás mellett további hozzájárulásokat próbál szerezni egy speciális munkacsoport által folytatott világméretű kampány segítségével.